Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil (2021/C 455/05)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek, ki se lahko vloži v treh mesecih od datuma te objave.

ENOTNI DOKUMENT

„ZAGORSKI ŠTRUKLI“ / „ZAGORSKI ŠTRUKLJI“

EU št.: PGI-HR-02623 – 23. julij 2020

ZOP ( ) ZGO (X)

1. Ime [ZOP ali ZGO]

„Zagorski štrukli“ / „Zagorski štruklji“

2. Država članica ali tretja država

Republika Hrvaška

3. Opis kmetijskega proizvoda ali živila

3.1. Vrsta proizvoda

2.3. Kruh, fino pecivo, slaščice, keksi in drugi pekovski izdelki

3.2. Opis proizvoda, za katerega se uporablja ime iz točke 1

„Zagorski štrukli“ / „Zagorski štruklji“ so pekovski izdelek, pripravljen iz naslednjih sestavin: pšenična moka tipa 550, sveži sir iz kravjega mleka, kisla smetana, jajca, olje, voda in sol. Namesto olja se lahko uporabita maslo ali svinjska mast. Iz moke, olja, soli in vode se zamesi gladko testo, ki se nato razvalja in ročno razvleče, da postane zelo tanko. Testo je nadevano z mešanico svežega sira iz kravjega mleka, kisle smetane, jajc in soli. Nadevano testo se zavije v zvitek in nareže na majhne pravokotne kose, katerih robovi morajo biti čim tesneje zaprti, da nadev ne izteče. Ti surovi štruklji „Zagorski štrukli“ / „Zagorski štruklji“ morajo biti v obliki blazine in imeti določene mere. Na trg se dajejo sveži ali zamrznjeni.

Merila kakovosti za sveže in zamrznjene štruklje „Zagorski štrukli“ / „Zagorski štruklji“ so naslednja:

Oblika oblika blazine Velikost dolžina: 8 do 11 cm višina: 2 do 5 cm širina: 4 do 6 cm Teža: 70 g do 130 g Čvrstost svežega proizvoda Čvrstost zamrznjenega proizvoda mehka na dotik trda Barva rumenkasto bela (značilna za pšenično testo)

Merila kakovosti za sveže in zamrznjene štruklje „Zagorski štrukli“ / „Zagorski štruklji“, namenjene za kuhanje v juhi, so naslednja:

Oblika Oblika blazine Velikost dolžina: 5 do 7 cm višina: 1,5 do 3 cm širina: 3 do 6 cm Teža: 50 g do 100 g Čvrstost svežega proizvoda Čvrstost zamrznjenega proizvoda mehka na dotik trda Barva rumenkasto bela (značilna za pšenično testo)

Sveži ali zamrznjeni štruklji „Zagorski štrukli“ / „Zagorski štruklji“ se lahko pripravijo s kuhanjem, pečenjem ali gratiniranjem, lahko pa se postrežejo tudi v juhi. Postrežejo se lahko kot predjed, sladica ali kot manjša samostojna jed.

3.3. Krma (samo za proizvode živalskega izvora) in surovine (samo za predelane proizvode)

Za pripravo štrukljev „Zagorski štrukli“ / „Zagorski štruklji“ se uporabljajo naslednje surovine: pšenična moka tipa 550, jajca, sveži sir iz kravjega mleka, kisla smetana, olje (rastlinsko ali sončnično) ali maslo ali svinjska mast, sol in voda. Sveži sir in kisla smetana iz kravjega mleka morata biti proizvedena na geografskem območju iz točke 4.

3.4. Posebne faze proizvodnje, ki jih je treba izvajati na opredeljenem geografskem območju

Proizvodni proces za štruklje „Zagorski štrukli“ / „Zagorski štruklji“, od priprave testa do polnjenja in oblikovanja proizvoda, mora v celoti potekati na geografskem območju iz točke 4. Pri proizvodnji zamrznjenih štrukljev „Zagorski štrukli“ / „Zagorski štruklji“ mora tudi postopek zamrzovanja potekati na geografskem območju iz točke 4.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Za ohranjanje kakovosti se mora izdelek pakirati na opredeljenem geografskem območju.

Po pripravi se „Zagorski štrukli“ / „Zagorski štruklji“ pakirajo v ustrezno embalažo in shranijo v hlajenem okolju, da se prepreči poslabšanje kakovosti izdelka zaradi zunanjih dejavnikov (postopki med prevozom, temperatura, zrak, mikroorganizmi).

Zamrznjeni „Zagorski štrukli“ / „Zagorski štruklji“ se po proizvodnji in pakiranju v ustrezno embalažo zamrznejo v proizvodnem obratu, da se preprečijo kakršni koli pretirani posegi pri proizvodu in zmanjša tveganje za prekinitve hladne verige in nevarnost mikrobiološke kontaminacije.

3.6. Posebna pravila za označevanje proizvoda, za katerega se uporablja registrirano ime

–

4. Jedrnata opredelitev geografskega območja

Geografsko območje proizvodnje štrukljev „Zagorski štrukli“ / „Zagorski štruklji“ zajema območje Hrvaškega Zagorja, tj. celotno območje Krapinsko-zagorske županije, celotno območje Varaždinske županije ter obrobje Zagrebške županije na meji s Krapinsko-zagorsko županijo in Varaždinsko županijo, natančneje občine: Brdovec, Marija Gorica, Pušća, Dubravica, Luka, Jakovlje, Bistra in Bedenica.

5. Povezava z geografskim območjem

Vzročna povezava med štruklji „Zagorski štrukli“ / „Zagorski štruklji“ in opredeljenim geografskim območjem temelji na ugledu tega izdelka, ki je povezan z območjem Hrvaškega Zagorja. Povezava temelji tudi na posebnem, tradicionalnem načinu priprave štrukljev „Zagorski štrukli“ / „Zagorski štruklji“ in tradicionalnem receptu, ki sta značilna za to geografsko območje in sta se ohranila do danes.

„Zagorski štrukli“ / „Zagorski štruklji“ se pripravljajo po starem, preizkušenem receptu po posebni metodi s tradicionalnimi sestavinami. Posebnosti njihove priprave so način priprave testa, ki je ročno vlečeno in polnjeno z nadevom, ter oblika končnih štrukljev „Zagorski štrukli“ / „Zagorski štruklji“. Ročno vlečenje testa zahteva posebno spretnost in izkušnje, saj je pomembno, da je testo čim tanjše in enakomerno razvlečeno ter da se pri tem ne strga. Testo mora biti zelo tanko in prosojno. Takšno vlečeno testo je značilno za tradicionalno hrvaško kuhinjo, še zlasti za Hrvaško Zagorje, kjer se je ta spretnost prenašala iz roda v rod.

Hrvaško Zagorje, ki je zaradi svoje kulture in zgodovine privlačna turistična destinacija v celinski Hrvaški, pritegne veliko obiskovalcev tudi s svojo gastronomsko ponudbo, ki temelji na tradicionalnih lokalnih proizvodih. „Zagorski puran“, postrežen skupaj z mlinci „Zagorski mlinci“, in štruklji „Zagorski štrukli“ / „Zagorski štruklji“ so najpomembnejši tradicionalni kmetijski proizvodi in živila Hrvaškega Zagorja; znani so po vsej Hrvaški in širše ter so sopomenka za zagorsko kuhinjo. To dokazujejo številne turistične brošure o Hrvaškem Zagorju, v katerih so vedno navedeni „Zagorski štrukli“ / „Zagorski štruklji“. Lahko jih najdemo tudi na skoraj vseh jedilnikih v različnih restavracijah in turističnih nastanitvenih objektih. („Okusi Zagorja“ – Turistično združenje Krapinsko-zagorske županije, Zagreb, 2017).

V članku „Prehrana u kontekstu nematerijalne kulture“ (M. Belaj in drugi, Inštitut za etnologijo in folkloristiko, Zagreb) so opisane jedi, ki se čez dan uživajo na območju Međimurja, Podravine in Hrvaškega Zagorja, izrecno pa je navedenih „[...] nekaj značilnih jedi Hrvaškega Zagorja: juha s štruklji, štruklji, bučnica (zavitek iz vlečenega testa, nadevan s sirom in naribano bučo), puran z mlinci in orehnjača (pecivo iz zvitega testa z orehovim nadevom).“

Povezavo med štruklji „Zagorski štrukli“ / „Zagorski štruklji“ in Hrvaškim Zagorjem potrjuje dejstvo, da so navedeni v „Enciklopediji Hrvatskoga Zagorja“, ki jo je leta 2017 objavil Leksikografski zavod Miroslava Krleže.

Kulinarični dogodek „Chef – Zagorski chef“ je kuharsko tekmovanje, na katerem udeleženci iz tradicionalnih sestavin iz Hrvaškega Zagorja pripravljajo domiselne inovativne jedi. Ta dogodek, ki poteka že nekaj zaporednih let, združuje najboljšo kulinariko Hrvaškega Zagorja, kot pravijo v Krapinsko-zagorski županiji. Obiskovalci in drugi lahko med drugim poskusijo tudi štruklje „Zagorski štrukli“ / „Zagorski štruklji“.

Štruklijada oziroma festival štrukljev je poseben dogodek, posvečen štrukljem „Zagorski štrukli“ / „Zagorski štruklji“, ki vsako leto poteka v drugem mestu v Hrvaškem Zagorju. Njegov „[...] glavni cilj je promocija in zaščita zagorskih štrukljev, ki so prepoznavna značilnost Zagorja.“ Poleg tega želi zaščititi tudi njihov dolgoročni sloves avtohtonega živila in posebnost recepta. Dogodek je razstava in tekmovanje, na katerem se najboljši gostinci Hrvaškega Zagorja potegujejo za naziv „najboljši štruklji v Zagorju“ (INFO 2017, Krapinsko-zagorska županija, Turistično združenje Krapinsko-zagorske županije, Zagreb, 2016; Štruklijada Krapinske Toplice, 2016; „Upoznajmo i uživajmo“, Turistično združenje Krapinsko-zagorske županije, 2015, in „Tradicionalna jela Zagorja: Bajka na tanjuru“).

Poleg tradicionalne Štruklijade sta Krapinsko-zagorska županija in njeno turistično združenje že enajsto leto zapored organizirali prireditev „Babičini kolači“. Na tej prireditvi ženske tekmujejo v pripravi peciva po tradicionalnih receptih. Priprava štrukljev „Zagorski štrukli“ / „Zagorski štruklji“ ima na tem dogodku vsako leto ključno vlogo. Vsi recepti in načini priprave so navedeni v brošurah „Babičini kolači“ (Krapinsko-zagorska županija, Krapina, 2016).

Ugled štrukljev „Zagorski štrukli“ / „Zagorski štruklji“ je bil dodatno potrjen leta 2012, ko jih je Krapinsko-zagorska županija uvrstila na seznam avtohtonih kmetijskih in gozdnih živil ter tradicionalnih jedi Hrvaškega Zagorja. Poleg tega je hrvaško ministrstvo za kulturo pripravo tradicionalnih domačih štrukljev „Zagorski štrukli“ / „Zagorski štruklji“ uvrstilo na seznam zaščitene nesnovne kulturne dediščine.

„Zagorski štrukli“ / „Zagorski štruklji“ so na trgu pod tem imenom in v tej obliki v skoraj vseh restavracijah v Hrvaškem Zagorju in na širšem območju (letak restavracije „Kod Starog“ v Kumrovcu; letak restavracije „Vuglec Breg“ v Krapini). Letna Štruklijada, ki vsako leto poteka v drugem mestu v Hrvaškem Zagorju in v kateri sodelujejo številna gostinska podjetja, dokazuje dolgoletno uporabo imena „Zagorski štrukli“ / „Zagorski štruklji“ (letak s povabilom na Štruklijado). Letak „Bajka na tanjuru“, ki promovira posamezne restavracije in hotele v Hrvaškem Zagorju, poleg osnovnih informacij o njihovih prostorih vsebuje tudi kratek opis tradicionalnih jedi, ki jih ponujajo, in zlasti navaja, da „[... ] ne gre zamuditi pristnih domačih zagorskih štrukljev s svežim sirom iz kravjega mleka [...]“.

V številnih kuharskih knjigah in na različnih spletnih mestih je mogoče najti recepte za pripravo štrukljev „Zagorski štrukli“ / „Zagorski štruklji“, kar dokazuje, kako prepoznavno, znano in pogosto uporabljeno je njihovo ime.

Najboljša ponazoritev ugleda štrukljev „Zagorski štrukli“ / „Zagorski štruklji“ in njihove povezave s Hrvaškim Zagorjem so rezultati ankete iz leta 2018, na katero se je odzvalo 1 000 anketirancev na Hrvaškem. Rezultati ankete so pokazali, da 90 % anketirancev štruklje povezuje s Hrvaškim Zagorjem, 91 % pa jih meni, da so „Zagorski štrukli“ / „Zagorski štruklji“ avtohtono živilo Hrvaškega Zagorja. Poleg tega 95 % anketirancev meni, da bi bilo treba štruklje „Zagorski štrukli“ / „Zagorski štruklji“ vključiti v promocijsko gradivo, gastronomske publikacije in monografije, ki se nanašajo na Hrvaško Zagorje. Večina anketirancev (91 %) meni, da „Zagorski štrukli“ / „Zagorski štruklji“ na Hrvaškem uživajo ugled.

Sklic na objavo specifikacije proizvoda

(drugi pododstavek člena 6(1) te uredbe)

https://poljoprivreda.gov.hr/UserDocsImages/dokumenti/hrana/proizvodi_u_postupku_zastite-zoi-zozp-zts/Specifikacija%20proizvoda%20Zagorski%20strukli.pdf

(1) UL L 343, 14.12.2012, str. 1.